“O`zbeknetfgaz”: Korrupsiyaga qarshi komplaens nazorat tizimini takomillashtirish masalalari muhokama etildi (Foto)

“O`zbekneftgaz” AJda korrupsiyaga qarshi komplaens nazorat tizimini takomillashtirish masalalari bo`yicha davra suhbati o`tkazildi. Unda O`zbekiston Respublikasi Hisob palatasi, Korrupsiyaga qarshi kurashish agentligi, BMT Taraqqiyot dasturining mamlakatimizdagi vakolatxonasi, “KPMG” xalqaro auditorlik konsalting kompaniyasi va Jamiyat mas`ullari ishtirok etishdi.
Davra suhbatida ishtirokchilar tomonidan respublikada korrupsiya illatiga qarshi kurash uchun komplaens nazorat tizimini rivojlantirishga katta e`tibor qaratilayotganligi, jumladan, O`zbekiston Respublikasi Prezidentining 2020 yil 4 apreldagi PQ–4664-sonli Qaroriga muvofiq, tizim boshqarmalari va korxonalarda ham komplaens nazorat tizimi yo`lga qo`yilganligi alohida e`tirof etildi.
“KPMG” xalqaro auditorlik konsalting kompaniyasi ekspertlari Irina Burdikova, Igor Lebedevlar tomonidan g`arb va MDH davlatlarida komplaens tizimi joriy etilishi bosqichlariga, xalqaro yirik tijorat kompaniyalari, xususan, neft va gaz sohasida faoliyat yurituvchi ilg`or korxonalarda komplaens nazorat tizimining samaradorligi haqida so`z yuritildi. Ular O`zbekistonda korrupsiyaning oldini olish jarayonlari mutlaqo yangi rivojlanish bosqichiga ko`tarilganligini mamnuniyat bilan ta`kidlashdi.
Respublika Hisob palatasi hamda Korrupsiyaga qarshi kurashish agentligi vakillari bir qator Davlat boshqaruv organlari hamda xo`jalik yurituvchi sub`ektlarda korrupsiyaga qarshi kurashish yo`lida olib borilayotgan keng ko`lamli islohotlarga, ularda komplaens nazoratni joriy etishning o`ziga xos jihatlariga alohida to`xtalib o`tishdi.
Shuningdek, “O`zbekneftgaz” AJ tizimida O`zbekiston Respublikasi Prezidenti Administrasiyasi tomonidan tasdiqlangan 2020–2021 yillarda O`zbekiston Respublikasi yashirin iqtisodiyot va korrupsiyaga qarshi kurashish va oldini olishga qaratilgan “Yo`l xaritasi”da belgilangan vazifalarni o`z vaqtida va samarali bajarilayotganligi alohida qayd etildi.
Tadbir davomida “O`zbekneftgaz” AJ Moliyaviy va komplaens nazorat departamenti tomonidan Jamiyat mulkini talon-toroj qilinishining oldini olishga qaratilgan, xodimlarning ijtimoiy ahvolini va ish sharoitlarini yaxshilash hamda yashirin iqtisodiyot va korrupsiyaga qarshi kurashish va uning oldini olishga qaratilgan qo`shimcha choralar haqida ma`lumotlar berildi.
Xususan, Jamiyatning xarid tizimini tubdan yangilash, ehtiyoj shakllanishidan xarid amalga oshirilgunga qadar bo`lgan jarayonda ishtirokchilarning mas`uliyatini oshirish bo`yicha qator ishlar amalga oshirilmoqda.
Jamiyatda amalga oshirilayotgan qurilish sohasidagi qonun buzilish holatlarining oldini olishga qaratilgan nazorat choralarini qo`llash va tegishli me`yoriy hujjatlar ishlab chiqish ham ana shunday tadbirlardan biridir.
Bundan tashqari, xodimlarni ishga qabul qilish bo`yicha shaffoflikni ta`minlash maqsadida, bo`sh ish o`rinlarini Internet tarmoqlarida va Jamiyatning ijtimoiy tarmoqlardagi rasmiy sahifalarida e`lon qilib borilmoqda va real vaqt rejimida test sinovlaridan o`tkazish yo`lga qo`yilgan.
Korrupsiya va manfaatlar to`qnashuvi xavf-xatarlari yuqori darajada bo`lgan yo`nalishlar alohida tahlil qilinib, qo`shimcha nazorat choralari qo`llanilmoqda. Ayni paytda “Kuchlik neft bazasi”da tajriba sifatida avtomatlashtirilgan hisob tizimi tadbiq etildi va bugungi kunda qolgan neft bazalarida ham ushbu tizimni joriy etish choralari ko`rilmoqda.
“O`zbekneftgaz” AJ tizimidagi korxonalarda tashkiliy, moliyaviy va xo`jalik jarayonlarini monitoring qilish va boshqarishga yo`naltirilgan, inson omilini qisqartirish va korrupsiyaga oid xavf-xatarlarning oldini olishga qaratilgan hamda ishlab chiqarish samaradorligini oshirishga yo`naltirilgan korporativ axborot tizimi joriy etilmoqda.
Shuningdek, raqamli texnologiyalarni joriy qilish, ishlab chiqarish jarayonlarini boshqarish tizimini avtomatlashtirish va tabiiy gaz hisobini yuritishda aniqlik darajasini oshirish borasida amalga oshirilayotgan ishlar to`g`risida batafsil axborot berildi.
Davra suhbati qizg`in baxs va munozaralarga boy tarzda davom etdi. Tadbir so`nggida, tomonlar xalqaro tajribalar bilan hamnafas ishlarni olib borilishi lozimligini, o`zaro fikr almashish maqsadida, bu kabi davra suhbatlarini muntazam tashkil etib borishga kelishib olishdi.